FN: Nigeria trenger hjelp utenfra i kampen mot Boko Haram
* Væpnet, islamistisk gruppe med base i Nord-Nigeria. * Gjennomfører terrorangrep i islams navn mot sivile og militære mål. * De tre nordøstlige delstatene Borno, Yobe og Adamawa er sterkest berørt av gruppens virksomhet, og har hatt unntakstilstand siden mai i fjor. * Kjemper for en shariastyrt stat nord i Nigeria. * Har en svært ytterliggående tolkning av islam. Boko Haram oversettes som «vestlig utdanning er synd». * På USAs terrorliste siden 2013. * Grunnlagt i 2002 av Mohammed Yusuf, som ble drept av sikkerhetsstyrkene i 2009. Dagens leder er Abubakar Shekau. * Var opprinnelig en islamistisk sekt som protesterte mot korrupsjon og underutvikling. * Boko Haram antas å ha drept et sted mellom 5.000 og 13.000 personer siden 2009. Opp mot én million er drevet på flukt, ifølge Flyktninghjelpen. * Har det siste året også operert i Kamerun. * Antas å ha bånd til terrororganisasjoner som al-Qaida i Maghreb (AQIM), somaliske al-Shabaab og Bevegelsen for enhet og jihad i Vest-Afrika (MUJAO). * Nigerias president Goodluck Jonathan har erklært full krig mot gruppen. Kilde: NTB Over 13.000 mennesker er drept og over 1 million drevet på flukt etter at den brutale islamistgruppa for alvor begynte sin blodige offensiv i det nordøstlige Nigeria i 2009. Nigerianske myndigheter har hele tiden avvist alle forslag om at styrker fra FN eller fra Den afrikanske union (AU) skal komme til landet for å hjelpe nigerianske styrker å bekjempe Boko Haram. Men nå må president Goodluck Jonathan og resten av regjeringen innse at de trenger støtte utenfra, påpeker FNs spesialutsending for Sahel-regionen, Hiroute Guebre Sellassie. Boko Haram har de siste årene stått bak en rekke angrep på landsbyer og skoler i den nordøstlige delen av Nigeria. De har også angrepet mål i nabolandet Kamerun og har gjennomført flere større terrorangrep i hovedstaden Abuja.– Nigeria klarer ikke håndtere problemet alene. Boko Haram er ikke et problem kun for Nigeria, sier Sellassie. – Vi ser en strøm av flyktninger til Niger, Kamerun og Tsjad, sier spesialutsendingen. I tillegg har ekstremistgruppa også begynt å angripe mål i disse landene. Samtidig hevder Amnesty International at det nigerianske forsvaret ble advart på forhånd om at Boko Harams angrep på byene Baga og Monguno, men at det ikke gjorde nok for å avverge angrepene. Ifølge organisasjonen kommer denne informasjonen fra flere offiserer i militæret og fra andre kilder.– Det er helt tydelig at Nigerias militære ledelse gjentatte ganger mislyktes i å beskytte sivilbefolkningen til tross for gjentatte advarsler om forestående trusler fra Boko Haram, heter det i rapporten fra Amnesty. En talsmann for det nigerianske forsvaret avviser påstanden. Så mange som 2.000 mennesker kan ha blitt drept da Boko Haram i begynnelsen av januar angrep byen Baga. Det har imidlertid ikke vært mulig å bekrefte tallet på drepte. Og sist helg erobret ekstremistgruppa byen Monguno. Gruppa angrep også storbyen Madiguri, men ble drevet tilbake av nigerianske styrker.
Nigeria må innse at landet ikke kan bekjempe Boko Haram alene og må få støtte fra en flernasjonal regional styrke, sier FN.